OKO 156 kilograma morem natopljene marihuane u paketima, pronađeno je u petak i subotu na području Orebića, Blata na Korčuli i Mljeta, potvrdili su Hini iz Policijske uprave dubrovačko-neretvanske.

Paketi s drogom su pronađeni nakon dojave građana, a iz policije pretpostavljaju kako je riječ o teretu s krijumčarske morske rute od Albanije ili Crne Gore prema Italiji, a koja je doplutala do hrvatske obale.

„Marihuana je podrijetlom iz Albanije, a pretpostavka je da je prevožena gliserima. Krijumčari drogom, naime, koriste velike valove i plove po južini kako bi izbjegli radare. Zna se pritom dogoditi da im dio tereta ispadne ili ga sami izbace u more“, objasnili su iz dubrovačke policije.

Tekst se nastavlja ispod oglasa

Iz dubrovačko-neretvanske policije ne isključuju mogućnost da se u moru nađe još paketa s drogom.